એક વહેલી સવારે આઝાદીની મશાલ સાથે ‘હિન્દ છોડો’ આંદોલનના નારા સાંભળી અશરફ રસ્તા ઉપર દોડતો આવી ગયો. બ્રિટિશરાજના અન્યાયી કાયદાઓનો વિરોધ કરવા કેટલા બધા દેશવાસીઓ ઠેર ઠેર શહેરો, ગામડાંઓમાં રસ્તા ઉપર ઉતરી આવ્યા હતા. જાનકીબેન કેસરી સાડીમાં રાષ્ટ્રધ્વજ લઇ એ સરઘસમાં સ્ત્રીઓને દેશદાઝ અને આઝાદીનું મહત્વ સમજાવતા હતા. “સ્વરાજ મારો જન્મ સિદ્ધ અધિકાર છે..” એવા બાળગંગાધર તિલકના નારાને ઉજાગર કરતા અવાજો ચારે બાજુ વાતાવરણમાં ગુંજતા હતા.